1. ปัจจัยความเสี่ยง

1.1 ความเสี่ยงเกี่ยวกับการดำเนินธุรกิจ

ความเสี่ยงในการสรรหาที่ดินเพื่อพัฒนาโครงการ

  เนื่องจากไรมอน แลนด์ไม่มีนโยบายการซื้อที่ดินเก็บสะสมไว้เพื่อรอการพัฒนา
  เว้นแต่จะเป็นที่ดินที่บริษัทเล็งเห็นว่ามีศักยภาพสูงในการพัฒนาและราคาอยู่ในระดับที่ให้ผลตอบแทนการลงทุนสูง
  ดังนั้น การสรรหาหรือการซื้อที่ดินที่ตั้งอยู่ในทำเลที่ดี ในราคาที่เหมาะสม
  จึงเป็นความเสี่ยงหลักและเป็นปัจจัยหลักของความสำเร็จของการดำเนินธุรกิจของบริษัทเช่นกัน

  บริษัทได้ลดความเสี่ยงในการสรรหาที่ดินเพื่อพัฒนาโครงการด้วยการใช้เครือข่ายหรือเน็ตเวิร์กที่กว้างขวางของนายหน้าสรรหาที่ดิน
  (Broker) กรรมการ และผู้บริหารของบริษัท
  โดยเครือข่ายหรือเน็ตเวิร์กที่เข้มแข็งนี้ช่วยให้บริษัทสามารถสรรหาหรือซื้อที่ดินที่ตั้งอยู่ในทำเลที่ดีในราคาที่เหมาะสมได้
  นอกจากนี้ บริษัทยังลดความเสี่ยงโดยการให้ความสำคัญในการทำวิจัยและสำรวจตลาดอย่างมาก
  โดยจากผลการทำวิจัยและสำรวจตลาดนี้เองทำให้บริษัทสามารถนำข้อมูลที่ได้ไปวิเคราะห์เพื่อพิจารณาและลดความเสี่ยงในการซื้อที่ดินได้อย่างมีประสิทธิภาพ

  ความเสี่ยงในการพัฒนาโครงการ

  ในปี 2551 ดัชนีราคาวัสดุก่อสร้างเพิ่มขึ้นร้อยละ 17.2 เมื่อเทียบจากปี 2550 (ที่มา:
  สำนักดัชนีเศรษฐกิจการค้า) อย่างไรก็ตาม ดัชนีราคาวัสดุก่อสร้างได้ลดลงในช่วง 5
  เดือนหลังของปี 2551 และมีแนวโน้มที่จะลดลงต่อเนื่องในปี 2552 ทั้งนี้
  สืบเนื่องมาจากราคาน้ำมันที่ปรับลดลงต่อเนื่อง
  จะเห็นได้ว่าราคาวัสดุก่อสร้างมีความผันผวนอย่างมากในช่วงปี 2551 ทั้งนี้
  ความไม่แน่นอนและการแกว่งตัวของราคาวัสดุก่อสร้างจะส่งผลกระทบต่อผลกำไรของบริษัทในระยะยาว
  อย่างไรก็ตาม
  แนวโน้มการปรับตัวลงของราคาวัสดุก่อสร้างส่งผลเชิงบวกต่อต้นทุนการก่อสร้างของบริษัท

  ทั้งนี้ ไรมอน แลนด์ได้ลดความเสี่ยงอันเกิดจากความผันผวนของราคาวัสดุก่อสร้าง โดยส่วนใหญ่
  การว่าจ้างผู้รับเหมาในส่วนของงานโครงสร้าง
  จะเป็นการว่าจ้างผู้รับเหมาเพียงรายเดียวและทำสัญญาการก่อสร้างแบบเบ็ดเสร็จ (Turnkey
  Construction Contract) ส่งผลให้ไรมอน
  แลนด์สามารถควบคุมต้นทุนการก่อสร้างได้เป็นอย่างดี นอกจากนี้ เพื่อเป็นการลดต้นทุน ไรมอน
  แลนด์ยังได้จัดซื้อวัสดุก่อสร้างในบางรายการที่สามารถจัดซื้อจากผู้ผลิตโดยตรง เช่น เหล็ก
  กระเบื้อง เป็นต้น ยิ่งไปกว่านั้น ในบางกรณี เพื่อเป็นการลดความเสี่ยง ไรมอน แลนด์
  ได้กำหนดราคาส่งมอบวัสดุก่อสร้างไว้ล่วงหน้าเพื่อลดความผันผวนของราคาวัสดุก่อสร้างซึ่งจะส่งผลกระทบโดยตรงต่อต้นทุนการก่อสร้าง

  นอกจากการผันผวนของราคาวัสดุก่อสร้างแล้ว
  การขาดแคลนผู้รับเหมาที่มีความสามารถยังเป็นอีกปัญหาหนึ่งของตลาดอสังหาริมทรัพย์ในประเทศไทย
  ซึ่งอาจส่งผลกระทบต่อคุณภาพและเวลาการส่งมอบงานของโครงการได้
  บริษัทมีแนวทางการบริหารความเสี่ยงในส่วนนี้อยู่ 3 วิธี ดังนี้

(1) ไรมอน แลนด์มีระบบการบริหารและตรวจสอบระดับความเสี่ยงในการพัฒนาโครงการทุกๆ
    โครงการของบริษัท ซึ่งเริ่มตั้งแต่แนวทางกำกับการคัดเลือกผู้รับเหมาที่มีความเข้มงวด
    การทดสอบประสิทธิภาพของวัสดุก่อสร้างหลัก (เช่น เหล็ก หน้าต่าง กระจก และอิฐ)
    การมองหาเทคโนโลยีใหม่ ซึ่งมุ่งเน้นพัฒนาทั้งทางด้านเทคนิคและคุณภาพของวัสดุก่อสร้าง
    และการเพิ่มประสิทธิภาพและการจัดการระบบการดำเนินงานก่อสร้าง
    เพื่อให้เกิดประโยชน์สูงสุดในด้านการบริหารค่าใช้จ่าย และการต่อรองราคาวัสดุ
    ในขณะที่คุณภาพของผลิตภัณฑ์นั้นยังคงเดิมหรือดีขึ้น ทั้งนี้
    ในการทำสัญญาว่าจ้างผู้รับเหมาในการก่อสร้างโครงการของบริษัทส่วนใหญ่นั้น
    บริษัทจะทำสัญญาในแบบกำหนดราคาเหมารวม (Fixed Lump Sum Price)
    เพื่อเป็นการลดความเสี่ยงในการเพิ่มขึ้นของต้นทุนวัสดุก่อสร้าง นอกจากนี้
    ในบางกรณีบริษัทจะทำการชำระเงินล่วงหน้า
    หากการชำระเงินล่วงหน้านั้นสามารถลดต้นทุนหรือลดความเสี่ยงของการเพิ่มขึ้นของต้นทุนให้บริษัทได้

(2) ไรมอน แลนด์บริหารความเสี่ยงในการพัฒนาโครงการโดยการจัดจ้างที่ปรึกษาภายนอก
    ซึ่งมีความรู้ ความสามารถ และมีความเชี่ยวชาญโดยตรงสำหรับแต่ละโครงการของบริษัท
    โดยหลักเกณฑ์ในการคัดเลือกที่ปรึกษา จะคำนึงถึงความเชี่ยวชาญเฉพาะสาขา
    จำนวนของบุคลากรที่มีความสามารถและเป็นที่ยอมรับ
    ความสามารถในการนำเทคโนโลยีและอุปกรณ์ที่ทันสมัยมาใช้เพื่อลดต้นทุนและปรับปรุงประสิทธิภาพในการทำงาน
    วิธีการก่อสร้างที่รวดเร็วและมีประสิทธิภาพ
    โดยคณะที่ปรึกษาจะเป็นผู้เสนอรายชื่อของผู้รับเหมาและ/หรือ Supplier ให้กับบริษัท
    โดยที่ผู้จัดการโครงการจะเป็นผู้ควบคุมผู้รับเหมาซึ่งรวมถึงการเจรจาต่อรองราคาด้วย

(3) ในทุกโครงการของบริษัท จะคัดเลือกผู้รับเหมาจากบริษัทชั้นนำที่เป็นที่ยอมรับในระดับสากล
    โดยหลักการในการคัดเลือกผู้รับเหมาประกอบด้วย
    ความสามารถในการเป็นผู้รับผิดชอบในการบริหารและก่อสร้างโครงการแต่เพียงผู้เดียว
    การประสานงานในเรื่องของการออกแบบ ความสามารถในการส่งต่อหรือประสานงานโดยรวม
    บุคลากรและทรัพยากรที่พร้อมและมีคุณภาพ ทั้งทางด้านการเงิน เทคโนโลยี
    และการบริหารงาน ประวัติการทำงาน
    และชื่อเสียงที่ไว้วางใจได้ในการส่งมอบงานที่เสร็จสมบูรณ์ภายในระยะเวลาและงบประมาณที่กำหนด

ความเสี่ยงด้านการขาย

  ระยะเวลาที่ใช้ในการขายโครงการหนึ่งๆ
  มีความสำคัญเป็นอย่างยิ่งต่อบริษัทพัฒนาอสังหาริมทรัพย์ประเภทคอนโดมิเนียมเช่น ไรมอน แลนด์
  ด้วยเหตุผล 2 ประการด้วยกัน คือ
  ระยะเวลาในการขายที่รวดเร็วนั้นจะช่วยลดความเสี่ยงทางด้านการเงินและภาระต่างๆ
  ที่บริษัทต้องรับผิดชอบต่อโครงการนั้นๆ นอกจากนี้
  ยังทำให้สามารถบริหารความเสี่ยงในการพัฒนาโครงการได้ง่ายขึ้น
  เนื่องจากโครงการที่ใช้ระยะเวลาในการขายยาวนานนั้น
  มีแนวโน้มที่จะทำให้เกิดความล่าช้าในการก่อสร้างโครงการ
  อันจะนำไปสู่การเพิ่มขึ้นของต้นทุนโครงการและผลกำไรรวมที่ลดลง นอกจากนี้
  สภาวะการแข่งขันในตลาดอสังหาริมทรัพย์ระดับพรีเมี่ยมและความผันผวนในภาวะเศรษฐกิจถือเป็น
  2 ปัจจัยความเสี่ยง ที่อาจมีผลกระทบต่อระยะเวลาในการขายโครงการได้

  ไรมอน แลนด์ มุ่งเน้นการบริหารความเสี่ยงในการขาย
  โดยการเลือกสรรทำเลที่ตั้งในการพัฒนาโครงการที่จะต้องตั้งอยู่ในทำเลที่ดีและเหมาะสม
  การสร้างชื่อเสียงบริษัทให้เป็นที่ยอมรับ (Brand Building) การริเริ่มแนวความคิดใหม่ๆ
  ในการพัฒนาโครงการ การทำความเข้าใจตลาด และการขยายฐานลูกค้า
  บริษัทมีความเชื่อมั่นว่าทำเลที่ดีและเหมาะสมเป็นปัจจัยที่มีความสำคัญอย่างยิ่งในการลดความเสี่ยงในการขายโครงการ
  ด้วยเหตุนี้ บริษัทจึงให้ความสำคัญกับการเลือกสรรทำเลที่ดีและเหมาะสม
  ด้วยการทำวิจัยและการศึกษาความเป็นไปได้อย่างละเอียด
  ซึ่งรวมถึงการประเมินทำเลที่ตั้งของโครงการ สภาพแวดล้อม ตลาดและการแข่งขัน จำนวนคู่แข่ง
  กลุ่มลูกค้าเป้าหมาย และระบบโครงสร้างพื้นฐานและระบบขนส่งสาธารณะ
  ปัจจุบันการสร้างชื่อเสียงของบริษัท (Brand Building)
  ให้เป็นที่ยอมรับนั้นเริ่มเห็นผลชัดเจนขึ้น
  เมื่อบริษัทได้เป็นที่รู้จักในฐานะบริษัทพัฒนาอสังหาริมทรัพย์ชั้นนำในตลาดที่อยู่อาศัยระดับพรีเมี่ยม
  ประกอบกับการที่ ไรมอน แลนด์ มีลูกค้าที่กลับมาซื้อโครงการของบริษัท (Repeat Customer)
  เป็นจำนวนมาก
  โดยลูกค้าเหล่านี้ได้มองเห็นคุณค่าของโครงการของบริษัททั้งในแง่การซื้อเพื่ออยู่อาศัยเองและในแง่ของการลงทุน
  การวิจัยกลุ่มลูกค้าทำให้บริษัทเข้าใจตลาดได้ดีมากขึ้นและเป็นรากฐานในการริเริ่มโครงการใหม่ๆ
  อย่างต่อเนื่อง ทั้ง 2 ปัจจัยนี้
  เป็นกระบวนการสำคัญที่ช่วยบริษัทในการลดความเสี่ยงในการแข่งขันและการเปลี่ยนแปลงพฤติกรรมของลูกค้า
  เนื่องจากทางบริษัทสามารถปรับกลยุทธ์ทางธุรกิจให้เหมาะสมกับสภาพแวดล้อมที่เปลี่ยนแปลงและสามารถพัฒนารูปแบบโครงการซึ่งตรงกับความต้องการของลูกค้าได้
  นอกจากนี้
  บริษัทเข้าใจว่าการขยายฐานลูกค้าจะช่วยลดความเสี่ยงที่เกิดจากความผันแปรทางเศรษฐกิจทั้งในประเทศและในส่วนภูมิภาค
  โดยในปี 2551 บริษัทมีลูกค้าประมาณร้อยละ 50 เป็นชาวต่างชาติซึ่งมาจากกว่า 52
  ประเทศทั่วโลก
  ความหลากหลายในกลุ่มลูกค้านี้เป็นผลจากการทำการตลาดเชิงรุกของบริษัททั่วทั้งภูมิภาค

1.2 ความเสี่ยงในด้านการเงินและความเสี่ยงอื่นๆ ที่อาจจะเกิด

  ความเสี่ยงในการจัดหาทุนเพื่อพัฒนาโครงการ

  โดยปกติการพัฒนาโครงการคอนโดมิเนียมต้องการเงินทุนในช่วงแรกค่อนข้างสูงและต้องใช้เวลาประมาณ
  3 - 5 ปี กว่าจะได้รับผลกำไรและทุนกลับคืน ดังนั้น
  ความสามารถของบริษัทในการเข้าถึงแหล่งเงินทุนที่มีต้นทุนต่ำจึงนับเป็นปัจจัยที่มีความสำคัญอย่างมากต่อความสำเร็จของโครงการ
  ทั้งทางด้านผลกำไรและสภาพคล่อง แหล่งเงินทุนหลักของบริษัทพัฒนาอสังหาริมทรัพย์ส่วนใหญ่มี 4
  แหล่ง ได้แก่ เงินทุนสำรองที่มีอยู่ของบริษัทและ/หรือการอัดฉีดเงินทุนใหม่
  เงินมัดจำจากการขายโครงการ เงินสดจากการโอนห้องชุด
  และเงินกู้ยืมจากธนาคารเพื่อใช้ในการรซื้อที่ดินและ/หรือการก่อสร้าง
  ปัญหาในการจัดหาเงินทุนและความเสี่ยงของโครงการมักเกิดจากความล่าช้าในการขายและปัญหาในการเพิ่มขึ้นของต้นทุน

  เงินมัดจำจากการขายโครงการและเงินสดจากการโอนห้องชุดมีส่วนช่วยในการลดความเสี่ยงในการจัดหาเงินทุน
  โดยปัจจุบัน โครงการเดอะไฮทส์ ภูเก็ต ได้ก่อสร้างแล้วเสร็จและจะเริ่มโอนในเดือนมกราคม
  2552 ส่วนยอดขายโครงการต่างๆ ของบริษัทและบริษัทย่อยเป็นที่น่าพอใจ โดย ณ สิ้นปี 2551
  โครงการนอร์ทพ้อยท์และ โครงการเดอะริเวอร์ มียอดขายแล้วถึงร้อยละ 65 และร้อยละ 53
  ของมูลค่าโครงการ ตามลำดับ โดยยอดขายของทั้ง 2 โครงการ ณ สิ้นปี 2551 มีมูลค่ารวมกว่า
  11 พันล้านบาท

  นอกจากนี้ ไรมอน แลนด์
  ได้สร้างประวัติการเป็นลูกค้าชั้นดีกับสถาบันการเงินในประเทศหลายแห่ง
  โดยบริษัทได้รับการสนับสนุนเงินทุนในการพัฒนาโครงการจากธนาคารในประเทศตั้งแต่ปี 2546
  และยังได้รับการสนับสนุนทางด้านการเงินที่ดีตลอดมา
  โดยโครงการเดอะริเวอร์ได้รับการสนับสนุนเงินกู้เพื่อใช้ในการพัฒนาโครงการเรียบร้อยแล้ว
  ส่วนโครงการอื่น ๆ ในอนาคตอยู่ระหว่างการยื่นพิจารณาขอสินเชื่อพัฒนาโครงการ ซึ่ง ไรมอน
  แลนด์ เชื่อว่าจะได้รับการสนับสนุนด้านการเงินเป็นอย่างดีเหมือนที่ผ่านมาในอดีต นอกจากนี้
  ไรมอน แลนด์ ยังมีความสัมพันธ์ที่ดีกับนักลงทุนและ/หรือกองทุนส่วนบุคคลหลายแห่ง
  ซึ่งให้การสนับสนุนบริษัททั้งในการให้เงินทุนและการร่วมลงทุนในโครงการตลอดมา

  นอกจากนี้ แนวโน้ม อัตราดอกเบี้ยในปี 2552
  ยังคงอยู่ในระดับต่ำและมีแนวโน้มจะปรับลดอัตราดอกเบี้ยลงอีก
  ซึ่งแนวโน้มอัตราดอกเบี้ยในระดับต่ำเช่นนี้ส่งผลเชิงบวกต่อต้นทุนทางการเงินของไรมอน
  แลนด์เป็นอย่างดี เนื่องจากเงินกู้ส่วนใหญ่เป็นอัตราดอกเบี้ยลอยตัว (Floating rate)

  ความเสี่ยงจากการเข้าไปช่วยเหลือทางการเงินในบริษัทย่อยหรือบริษัทที่เกี่ยวข้อง

  ไรมอน แลนด์
  ได้ให้ความช่วยเหลือทางการเงินโดยให้กู้ยืมและค้ำประกันบริษัทย่อยหรือบริษัทที่เกี่ยวข้อง
  ซึ่งอาจมีความเสี่ยงที่จะทำให้เกิดค่าใช้จ่ายหรือมีภาระผูกพันถ้าหากบริษัทย่อยหรือบริษัทที่เกี่ยวข้องไม่สามารถชำระคืนหนี้ได้
  อย่างไรก็ตามการให้ความช่วยเหลือดังกล่าวบริษัท ได้จำกัดเฉพาะบริษัทที่บริษัท
  มีอำนาจในการควบคุมและบริหารเท่านั้น ทั้งนี้
  บริษัทได้ปฏิบัติตามหลักเกณฑ์รายการที่เกี่ยวโยงกันตามแนวทางของตลาดอย่างเคร่งครัดเพื่อลดความเสี่ยงด้านนี้
  กล่าวคือ บริษัท
  จะเสนอขอความเห็นจากคณะกรรมการตรวจสอบและขออนุมัติจากคณะกรรมการบริษัท
  และ/หรือที่ประชุมผู้ถือหุ้นในกรณีที่เข้าเกณฑ์ตามที่ตลาดหลักทรัพย์แห่งประเทศไทย กำหนด

  นอกจากนี้แล้วหากบริษัท และ/หรือบริษัทย่อยมีสภาพคล่องส่วนเกิน บริษัท
  และ/หรือบริษัทย่อยจะบริหารจัดการให้เกิดผลตอบแทนและประโยชน์สูงสุดแก่กลุ่มบริษัททั้งทางตรงและทางอ้อมในฐานะที่บริษัทเป็นผู้ถือหุ้นใหญ่
  ด้วยการให้กู้ยืมระหว่างกัน

  ความเสี่ยงจากการเปลี่ยนแปลงมาตรการการรับรู้รายได้

  ปัจจุบัน ไรมอน แลนด์ ใช้วิธีการรับรู้รายได้ตามวิธีอัตราส่วนของงานที่ทำเสร็จ (Percentage
  of Completion Method)
  ซึ่งการรับรู้รายได้จะเกิดขึ้นได้ก็ต่อเมื่อโครงการแต่ละโครงการได้ผ่านเกณฑ์ 3 ประการ
  ซึ่งได้แก่ สัดส่วนการขายพื้นที่โครงการ สัดส่วนการเก็บเงินจากลูกค้าแต่ละราย
  และความก้าวหน้าในการก่อสร้าง โดยเมื่อผ่าน 2
  เกณฑ์แรกแล้วการรับรู้รายได้จะขึ้นอยู่กับความคืบหน้าของการก่อสร้างเป็นหลัก
  ด้วยวิธีการรับรู้รายได้ของบริษัทจึงเป็นไปตามระยะเวลาการก่อสร้าง

  มาตรฐานการรับรู้รายได้ที่ได้รับการเสนอขึ้นมาใหม่กำหนดให้บริษัทรับรู้รายได้เมื่อมีการโอนกรรมสิทธิ์เท่านั้น
  หากมีการบังคับใช้มาตรฐานนี้
  บริษัทจะไม่สามารถรับรู้รายได้ได้แม้ว่าบริษัทได้รับเงินจากการโครงการแล้วก็ตาม
  ซึ่งการรับรู้ดังกล่าวอาจมีผลต่อการรายงานทางการเงิน ดังนั้น
  ผู้ถือหุ้นจึงควรติดตามการเปลี่ยนแปลงมาตรฐานนี้ในอนาคตอันใกล้ อย่างไรก็ดี
  การเปลี่ยนแปลงนี้จะไม่ส่งผลกระทบต่อกระแสเงินสดของบริษัท

  ความเสี่ยงจากการมีหุ้นเพิ่ม

  บริษัทได้จัดสรรหุ้นสามัญสำรองไว้สำหรับการใช้สิทธิตามใบสำคัญแสดงสิทธิ (RAIMON-W2) โดย
  ณ วันที่ 31 ธันวาคม 2551 มีใบสำคัญแสดงสิทธิเหลืออยู่จำนวน 59,987,834 หน่วย
  ซึ่งจะหมดอายุลงในวันที่ 21 เมษายน 2552 ทั้งนี้ ราคาหุ้นของ ไรมอน แลนด์ ณ วันที่ 31
  ธันวาคม 2551 เท่ากับ 0.29 บาทต่อหุ้น ซึ่งต่ำกว่าราคาใช้สิทธิ (1.228 บาทต่อหุ้น)
  ซึ่งหากมีการใช้สิทธิตามใบสำคัญแสดงสิทธิในอนาคต จะมีผลกระทบต่อผู้ถือหุ้น
  ซึ่งผลกระทบนี้จะขึ้นอยู่กับจำนวนใบสำคัญแสดงสิทธิที่ถูกใช้สิทธิ ดังนั้น
  ผู้ถือหุ้นควรพิจารณาถึงผลกระทบดังกล่าวก่อนการตัดสินใจซื้อขายหุ้น
  หรือใช้สิทธิซื้อหุ้นสามัญของบริษัทตามใบสำคัญแสดงสิทธิ

  ความเสี่ยงจากการใช้สิทธิในการขายมูลค่า 10 ล้านเหรียญสหรัฐ

  บริษัทในเครือ Lehman Brothers ซึ่งเป็นหนึ่งในผู้ถือหุ้นใน บริษัท ตากสิน โฮเทล โฮลดิ้ง
  จำกัด มีสิทธิในการเรียกให้ ไรมอน แลนด์ ซื้อหุ้นร้อยละ 25 ของบริษัท ตากสิน โฮเทล
  ในมูลค่า 10 ล้านเหรียญสหรัฐ (บวกต้นทุนในการถือรายปีอีกร้อยละ 15)
  โดยสิทธิในการขายนี้จะหมดอายุในเดือนกันยายน ปี 2552 ดังนั้น ไรมอน แลนด์
  อาจมีความเสี่ยงในกระแสเงินสดหาก Lehman Brothers ใช้สิทธิในการเรียกให้ ไรมอน
  แลนด์ ซื้อหุ้นนี้ อย่างไรก็ดี บริษัทเชื่อว่าจะสามารถหานักลงทุนมาซื้อหุ้นในส่วนนี้
  หรือสามารถเจรจากับทาง Lehman Brothers ได้ โดยโครงการเดอะริเวอร์มียอดขาย ณ
  สิ้นปี 2551 แล้วสูงถึงร้อยละ 56 ของพื้นที่ขายทั้งหมด

  ความเสี่ยงจากการขาดแคลนบุคลากรที่มีคุณภาพ

  เนื่องจากธุรกิจพัฒนาอสังหาริมทรัพย์เป็นธุรกิจที่ต้องพึ่งพาความรู้ความสามารถของบุคลากรเป็นสำคัญบริษัทจึงสรรหาบุคลากรที่มีความสามารถและมีศักยภาพเข้าร่วมงานกับบริษัท
  โดยบริษัทตระหนักถึงความสำคัญของบุคลากรเหล่านี้เป็นอย่างดี
  และมีมาตรการในการสร้างขวัญและกำลังใจ
  และให้โอกาสแก่พนักงานในการก้าวหน้าและพัฒนาทั้งด้านส่วนตัวและหน้าที่การงานอย่างต่อเนื่อง
  ด้วยการจัดสรรผลตอบแทนและสวัสดิการที่เหมาะสม และการให้โอกาสในการฝึกอบรม ทั้งนี้
  บริษัทเชื่อว่าจะสามารถลดความเสี่ยงในการสูญเสียบุคลากรเหล่านี้ได้